**O ploaie cu magnolii albe**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mi-e dor de-o ploaie cu magnolii albe

Să-mi ude tâmpla grea când mă sărută

Şi să-mi îmbrace umerii cu rouă,

O haină din metafore ţesută.

Să plouă în Dumbravă pe aleea

Acelui vis ce încă mă frământă

Şi-mi răsfoieşte noaptea, ca pe-o carte

Scrisă demult, în ziua noastră sfântă

Când am brodat cu lacrimi un descântec

Şi-am legănat pe braţe bucuria

De-a ne uni a primăverii vrajă

Şi-a preschimba în viaţă poezia.

- E cod multicolor de jar, iubite,

Ne-aşteaptă luni de foc dogoritor

Şi ploile s-au rătăcit departe

Pe-un alt tărâm... De-ai ştii cât mi-e de dor

Să mă transform în roua ce-ţi sărută

Piciorul ars prin iarbă când păşeşti,

Măcar o clipă vreau să-mi simţi răcoarea,

Dar soarelui te rog să-i mulţumeşti

Că-mi lumina în ierni pustii lucarna

Şi toamnele le-a îmblânzit mereu

Să mi te-aducă-n pragul primăverii

Într-un poem, să fii destinul meu.

Ioan Grigoraș Liliana Trif